স্টাফ রিপোর্টার ॥ ঢাকা-সিলেট মহাসড়কের শায়েস্তাগঞ্জ নতুন ব্রীজের নিকটে গরুবাহি ট্রাকের চাপায় কামাল মিয়া (৩০) নামে এক ব্যক্তি নিহত হয়েছে। সে চুনারুঘাট উপজেলার উবাহাটা গ্রামের আব্দুল জব্বারের পুত্র। গতকাল শুক্রবার জুম্মার নামাজের পর এ ঘটনা ঘটে। জানা যায়, নতুন ব্রীজ শিমুলতলি এলাকায় কামাল সড়কের পাশ দিয়ে হেটে যাবার সময় সিলেটগামী একটি গরুবোঝাই ট্রাক চাপা দিয়ে পালিয়ে যায়। স্থানীয় লোকজন কামালকে উদ্ধার করে হবিগঞ্জ সদর হাসপাতালে নিয়ে আসলে চিকিৎসক তাকে মৃত ঘোষণা করেন। কামালের স্বজনদের অভিযোগ তাকে চাপা দেয়ার পর শায়েস্তাগঞ্জ ও শেরপুর হাইওয়ে থানার পুলিশকে অবগত করার পরও ওই গাড়ির বিরুদ্ধে কোন ব্যবস্থা না নেয়ায় চালক গাড়ি নিয়ে পালিয়ে যেতে সক্ষম হয়।